Parys, Oktober 2010
Jens Friis, Nico Friis, Niel de Leeuw
Posted by Jens at 1:42 AM No comments:
Dis weer skoutyd
PHILIPPOLIS. – Vanjaar is dit die 82ste agtereenvolgende jaar dat dié dorp ’n skou aanbied, asook die 29ste agtereenvolgende jaar dat hier ’n saalperdstreekskou sal plaasvind. Die skou vind plaas op Donderdag 4 tot Saterdag 6 November. Die saalperdstreekskou is een van die drie grootstes in die land en die allerbeste saalperde van Suid-Afrika is hier te sien. Vertoners van so ver as Wellington en Pretoria word verwag. Die perdeklasse begin Donderdag en hou aan tot Saterdagaand. Saans is dit kuiertyd terwyl daar geëet en gedans word. Philippolis is 160 km suidwes van Bloemfontein. Ry met die N1 tot by Trompsburg en neem dan die R717-teerpad vir 56 km na Philippolis. Vir meer besonderhede oor die skou bel mev. Annette Loock by 051-773-0144.
Posted by Jens at 1:32 AM No comments:
Posted by Jens at 11:31 AM No comments:
GEVAAR! Beland jy met jou motor in dié donga, kan dit jou lewe kos. Dit is byna lente, maar die skade wat reën in die herfs aan dié openbare pad aangerig het, is steeds duidelik sigbaar. Die foto is geneem op 'n draai tussen die plase vlakfontein van mnr. Charl Weideman en Cadeau van mnr. Kobus de Beer. Die departement van paaie is bewus van die toestand waarin die pad verkeer, want enkele klein waarksuwingspadtekens is maande gelede reeds hier staangemaak. FOTO: JENS FRIIS
Posted by Jens at 11:25 AM No comments:
DIE eerste lentereëns het nog nie geval nie, maar dié skilpad het vir hom 'n groenigheidjie uitgesnuffel. FOTO: JENS FRIIS
Posted by Jens at 11:23 AM No comments:
Neem reg in eie hande
PHILIPPOLIS. As die departement van paaie toelaat dat padborde só agteruitgaan langs die S132, maak 'n boer maar self 'n plan. Iemand het 'n blikkie spuitverf gevat en op dié rigtingwysers gesprei sodat motoriste darem nou weer weet in watter rigting moet jy ry as jy na "Luckhoff", "Rietfontein" of "Philippolis" wil gaan. FOTO: JENS FRIIS
Posted by Jens at 11:21 AM No comments:
VAN DIE KAAPKOLONIE NA DIE REPUBLIEK VAN DIE ORANJE-VRYSTAAT
- 'n Nuwe wêreld wag op jou met dié kaarte
Skaf gerus 'n gedetailleerde kaart by die landmeter-generaal aan en verken jou geweste. Selfs al is jy goed met jou omgewing vertroud sal dit nuwe paaie vir jou blootlê. En boonop gaan dit jou bloedweinig uit die sak jaag. Só skryf JENS FRIIS nadat hy die pad gery het wat die Kaapkolonie en die Republiek van die Oranje-Vrystaat eens verbind het.
COLESBERG. Mens is alte geneig om te dink dat jy ver moet reis om iets besonders te beleef.
Maar dit ís 'n reuse denkfout, kan ek bevestig nadat ons 'n afgeleë grondpaadjie onlangs aangepak het.
Die afdraaipad na die Ou Philippolis-pad tussen Colesberg en Philippolis het ek deur die jare al telkens gesien.
En meerdere maal het ek gewonder hoe lyk dié pad waarlangs ossewaens eens gery het van die Kaapkolonie na die Republiek van die Oranje-Vrystaat.
Maar omdat ek nie presies weet waar dié pad loop nie, het ek dit nog nooit gery nie.
Wat egter die deurslag gegee het is toe ek onlangs 'n klompie kaarte aangeskaf het by die landmeter-generaal in Bloemfontein.
Dié gedetailleerde, goedkoop kaarte het 'n ander wêreld binne 'n area wat ek gedog het ek goed ken, laat oopgaan - soos dat ek kon sien die Ou Philippolis-pad loop feitlik parallel met die huidige teerpad en dat dit weinig van 'n draai is.
Só besluit ons toe om een onlangse Saterdagmiddag van Philippolis te ry tot by die Serfontein-brug oor die Oranjerivier.
Sowat 1 km verder draai die Ou Philippolis-pad regs af, maar dis met die afdraai dat ek merk dat die bordjie wat jare daar was sedertdien verdwyn het.
Die enigste bordjie wat deesdae hier staan is "Starston Stud van T. Silcock" (15 km verder langs die pad sou ons leer die "T" staan vir Terry en sy vrou is Barbara).
Die drif waar ossewaens vanaf die Kaapkolonie die Oranjerivier oorgesteek het is stroom-af van die huidige Serfonteinbrug.
Op 'n stadium het my pa grond in daardie omgewing gehuur en die area waar die osse uitgespan is aan die kant van die Republiek van die Oranje-Vrystaat het na al die jare steeds nog nie heeltemal herstel nie nadat dit vreeslik uitgetrap moes gewees het.
Van die R717-teerpad ry jy vir 'n kilometer of drie al langs die suidelike heining van die reusagtige Laohu-wildreservaat voordat die pad suid swenk na Colesberg.
Dis verstommend hoe gedetailleerd die landmeter-generaal se kaarte is. Sommige van die kaarte is al gelerig omdat dit jare gelede gedruk is, maar feitlik elke windpomp, opstal en selfs groot bome word akkuraat hierop aangedui.
Opvallend is hoe die plase ontvolk het sedert die druk van dié kaart. Op die stuk pad van sowat 30 km kan ek net onthou van drie plase wat steeds bewoon word, naamlik Terry en Barbara s'n en dan ook Knoffelfontein Gasteplaas en A.S. Kruger se pragtige Rietfonteinpoort wat reg langs die pad lê.
Laasgenoemde is aan die bo-punt van die gelyknamige poort. Die stroom wat hierdeur vloei voed 'n indrukwekkende populierbos wat jy eerder in die Oos-Vrystaat of Noordoos-Kaap sou verwag.
My neef Jacques Lombard en sy vrou Elsa Lombard se dogter, Elsje-Mari Lombard, ry saam en vir haar is dié uitstappie - wat ontaard in 'n kaartleesles - 'n grootste avontuur. Die kontoere op die kaart, blou strepe vir strome en die hoogtes van koppies fassineer haar.
Nie te ver anderkant Rietfonteinpoort gewaar ons Colesberg se bekende kop wat van alle kante en oor eeue heen reeds as baken dien vir reisigers. Dit moes inderdaad ook die geval gewees het in die dae voordat die "nuwe" pad tussen Colesberg en Philippolis aangelê is.
Dis ook hier waar 'n draadheining uit die jare toet steeds skape binne hou. Só oud is dié deel van die heining dat die pale boomstompe is wat in stukke gesaag is.
Op dié stadium sien jy reeds die "nuwe" pad en dan ook die N1 wat almal na Colesberg inspiraal.
Die verkenningstog van ons het sowat 'n anderhalfuur geduur. Oor die algemeen was dit 'n goeie grondpad wat ons maklik met 'n gewone motor kon ry, behalwe in een driffie waar die sand erg gespoel het en jy vooraf mooi moes besluit in watter spore jy sou ry sodat die kar se maag nie aan die Karoo-sand krap nie.
Skaf gerus 'n kaart by die landmeter-generaal aan van jou omgewing en verken só jou geweste. Selfs al is jy goed daarmee vertroud sal dit nuwe paaie vir jou blootlê. En boonop gaan dit jou bloedweinig uit die sak jaag.
Posted by Jens at 11:37 AM No comments:
Groenhuis Gastehuis, www.philippolis.co.za, tel. 051-773-0073
Posted by Jens at 3:49 AM No comments:
Nie net die Suid-Chinese tiere het goed aangeteel op Laohu nie, maar ook die ander diere. Die eienaars is ook in hul skik hoe die veld in die afgelope dekade verbeter het. Foto: Jens Friis
Biodiversiteitsbewaring vorder fluks op Laohu
PHILIPPOLIS. - Tien jaar gelede het die Laohu Vallei-natuurreservaat, een van die grootste private natuurbewaringsareas in Sentraal-Suid-Afrika, tot stand gekom toe hoofsaaklik skaapplase uitgekoop is. 'n Suksesvolle teelprojekte van Suid-Chinese tiere (Panthera tigris amoyensis) het egter die ander doelstelling van dié natuurreservaat deur die jare grootliks oorskadu. Dít is dat Laohu ook moes dien vir biodiversiteitsbewaring.
Me. Li Quan, stigterslid van die Suid-Chinese Tiertrust, sê dis opvallend hoe die veld verbeter het en die diere aangeteel het in die afgelope dekade.
'n Onlangse opname het dit beaam, sê mnr. Petri Viljoen, omgewingskenner. "Die vorige omvattende wildsensus is ses jaar gelede gedoen. Sedertdien het al die groot herkouer-spesies aansienlik toegeneem. Veral blesbokke, springbokke, blou wildebeeste, swartwildebeeste, elande en volstruise se getalle het opmerklik vermeerder."
Hy sê daar is besluit om alle blou- en swartwildebeeste te verwyder aangesien daar altyd 'n moontlikheid bestaan dat die twee spesies kan kruis met 'n vrugbare nageslag. Die plan is om dan eerder later 'n suiwer kudde swartwildebeeste te vestig.
"Vlakvarke kom, soos op verskeie ander eiendomme in die suid-Vrystaat, ook op Laohu voor. Hierdie spesie het natuurlik nooit histories in hierdie streek voorgekom nie en is ongelukkig deur 'n paar mense ingevoer. Vlakvarke is in staat om baie vinnig aan te teel en kan ook verbasend vinnig versprei omdat hulle so maklik gate onderdeur kampdrade kan grawe. Boonop het hulle 'n ongewenste nadelige impak op die veld. Om hierdie rede probeer Laohu aktief om vlakvarke te verwyder, veral omdat hulle ook nooit 'n natuurlike wildspesie in die streek was nie.
Die Vrystaat-gedeelte van Laohu behels sowat 23,000 ha - ongeveer 65% van die 35,000 ha reservaat wat aan beide kante van die Oranjerivier geleë is. Dié reservaat van 350 km2 strek oor die Oranjerivier - rofweg tussen Colesberg, Philippolis en Vanderkloof.
Viljoen sê hulle het ongelukkig nie 'n volledige lys van wild wat vroeër jare daar voorgekom het nie. Maar daar was wel rooiribbokke, springbokke, 'n klompie rooihartebeeste, blouwildebeeste en blesbokke toe die reservaat in tot stand gekom het. Afgesien van wild wat ingebring is, het gemsbokke en elande onder andere later vanaf naburige eiendom na Laohu beweeg.
Op die Vrystaatse deel van Laohu is daar nou 15 groot herkouer-spesies. "'n Helikopter is gebruik om 'n deeglike totale telling van die hele Vrystaatse gedeelte van Laohu Valley te doen. Dit het twee dae se vliegwerk geneem om die sensus te voltooi."
Groot dele van Laohu is vroeër jare oorbewye weens te veel skape. "Na die onttrekking van skape was daar voldoende geleentheid om 'n herstel van die veld toe te laat voordat wildgetalle begin toeneem het. Vandag is daar steeds enkele dele wat nog nie ten volle van die vroeë oorbeweiding herstel het nie, maar die veldtoestand van hierdie dele verbeter steeds. Dit is ook om hierdie rede waarom Laohu se wildgetalle goed en oordeelkundig beheer sal word om oorbeweiding of veld-uittrapping te verhoed."
Posted by Jens at 3:45 AM No comments:
Foto's: Jens Friis
Philippolis-boeke te koop by Groenhuis Gastehuis
Dié boeke oor Philippolis is almal te koop by die Groenhuis Gastehuis (http://www.philippolis.co.za/) se "boekwinkeltjie".
Posted by Jens at 11:05 AM No comments:
Die ergste slaggate op die R717 tussen Philippolis en Colesberg is reggemaak. Dit bly 'n heerlike alternatiewe roete tot die besige N1. Boonop is dié teerpad 'n raps korter as die N1. Draai gerus by Trompsburg af en ry via Philippolis na Colesberg. Foto: Jens Friis
Posted by Jens at 11:02 AM No comments:
Reën, reën, lieflike reën ...
PHILIPPOLIS. Dié foto is tussen Colesberg en Philippolis geneem voordat deurdringende reën vir twee dae lank byna ononderbroke uitgesak het. Meer as 75 mm het geval - dit is byna 'n kwart van die jaarlikse reënval van dié omgewing. Die dorpsdamme het die meeste water in etlike jare. Salmon se dam het uitgeloop, asook die dam by die uitgang van die dorp na Trompsburg. Die fonteindam langs die pad na Luckhoff is sowat 80 % vol en die ander dorpsdam (ook langs die Luckhoff-pad) is 70 % vol. Philippolis is in die 1820's op hierdie spesifieke plek in die Suid-Vrystaat aangelê, want twee fonteine het drinkwater voorsien vir mens en dier. Dié fonteine het vir 'n hele paar jaar nou nie meer geloop nie, maar weens die goeie April-reën loop dit nou sommer weer lekker sterk. Foto: Jens Friis
Posted by Jens at 10:57 AM No comments:
Posted by Jens at 11:59 AM No comments:
Goud is die gras van die Transgariep
Langs die R717-teerpad tussen Trompsburg en Philippolis is daar gewoonlik 'n uitgetrappe tweespoorpaadjie wat gebruik word deur perdekarretjies, maar vanjaar is dié paadjie heeltemal toegegroei nadat goeie reën vroeg in die seisoen geval het. Die foto is geneem naby die plaas De Rust van mnr. Willem Strauss. Foto: Jens Friis
Posted by Jens at 11:55 AM No comments: